Toneel 'grusaam' waar pitbull eienaar aanval | Netwerk24
Deur Cara-Lee Dorfling 20 Oktober 2020 10:29
'n Vrou van Port Elizabeth is dood nadat sy deur haar gesin se pitbull-terriër by hul huis aangeval is.
Mense met wie Netwerk24 gepraat het, het die toneel waar Belinda Jonker (64) dood is, as "grusaam" beskryf.
Jonker en haar man, Lourens (66), was Maandag omstreeks 21:30 op pad uit, toe Jonker blykbaar gesukkel het om by die motor in te kom.
Dexter, die pitbull-hond, is Maandagaand deur die Animal Anti-Cruelty League (AACL) in Port Elizabeth ingeneem. Foto: Verskaf
Volgens kapt. Sandra Janse van Rensburg, polisiewoordvoerder, was Lourens in die proses om haar by die motor in te help toe hul vierjarige pitbull-terriër, Dexter, Jonker aangeval het.
Ondanks sy pogings om die hond van sy vrou af te kry, kon hy die hond nie onder beheer kry nie. Hy het die bure om hulp geroep en hulle kon daarin slaag om die hond weg te kry en aan 'n boom vas te maak.
Janse van Rensburg sê Jonker het verskeie wonde opgedoen en sy is op die toneel dood verklaar.
Dexter is Maandagaand deur die Animal Anti-Cruelty League (AACL) in Port Elizabeth van die toneel verwyder.
Dexter, die pitbull wat sy eienaar Maandagaand in Port Elizabeth aangeval het, is tans in die sorg van die Animal Anti-Cruelty League (AACL) in Port Elizabeth. Foto: Verskaf
Beverly Rademeyer, inspekteur van die AACL, sê na wat verneem word, is die slagoffer ernstig vermink.
"Ons weet nie wat vooraf gebeur het of wat aanleiding tot die voorval gegee het nie."
Dexter sal binnekort van kant gemaak word. Rademeyer sê die risiko is te groot sou iemand hom probeer rehabiliteer.
Sy sal later Dinsdag weer na die toneel terugkeer, waar 'n pitbull-terriër-teef en haar babahondjies agtergebly het.